Tekens dat dit tyd is om jou werk te bedank - Solidariteit Wêreld LoopbaanSolidariteit Wêreld Loopbaan
Tuis › Artikels › Tekens dat dit tyd is om jou werk te bedank
Om jou werk te bedank, is nooit lekker nie en die proses laat jou drywend en dikwels leeg.
Soms is dit egter ʼn nodige stap weens omstandighede en wat groei bevorder. Soms is daar ʼn magdom redes waarom iemand genoeg gehad het van ʼn pos en ons gaan nou die vernaamstes onder hulle beskou. So, as jy van hierdie tekens in jou lewe sien, is dit tyd om daardie bedankingsbrief te begin skryf.
Jy is bang om werk toe te gaan
Dit moet een van die duidelikste tekens wees dat jou pos jou nie meer pas nie. Almal kry nou en dan die “Sondag-depressie” of gaan deur ʼn stresvolle tyd, maar as dit aanhou, erger word en permanent wil lyk, is dit tyd om na ander opsies te kyk.
“Gaan jy elke aand slaap met ʼn vrees vir die volgende dag by die werk? Hoewel dit normaal is om bedenkinge oor die werkdag te hê, is dit tyd om jou twee weke kennis te gee as jy werklik bang is vir daardie agt ure by die werk,” skryf Alison Doyle by The Balance Careers.
Thomas MacNeil, hooftegnologiebeampte by eSalon, sê as jy nooit wil werk toe gaan nie, kan dit beteken dat jy jou werk ontgroei het. “Dit is die begin van die misnoegdheid. Jy het van passievol by die werk oorgegaan na ʼn gevoel dat jy net probeer oorleef. Elke pos het sy kwessies en probleme en jy is daar om dit op te los, maar of jy dit sien as uitdagings wat jou help groei of as probleme wat jou uitbrand, berus volkome op jou perspektief.
Hoewel jy jou kommer met jou bestuurder behoort te bespreek, sal dit slim wees om groener weivelde te soek wat jou werk toe wil laat hardloop … in plaas van weghardloop,” sê hy.
Kathy Caprino, ʼn senior skrywer by Forbes wat loopbaan- en persoonlike groei dek, sê die duidelikste teken dat jy verandering nodig het, is hoe jy voel oor die werk wat jy elke dag doen. “Voel jy die meeste van die tyd ongelukkig, depressief, gedwarsboom, verveeld, verkeerd verstaan, sleg behandel? Voel jy dat die ‘regte jy’ net nie tot sy reg kan kom in hierdie pos nie en dat die manier waarop jy lief is om te werk nie gerespekteer word nie? Wonder jy ooit hoe jy hier beland het en fantaseer jy elke dag daaroor om iets anders te doen?
“Moenie jou gevoelens ontken nie – hulle wys jou op ʼn baie werklike situasie waaraan jy aandag moet gee. Onthou: jy hoef nie sleg te voel of jou sin vir wie jy is te verloor ten einde voordelig in diens te wees nie.”
Jy is gemaklik (en selfvoldaan)
Hierdie rede klink dalk kontraïntuïtief, maar het goeie meriete. As jy te gemaklik is met wat jy doen, verveel dit jou waarskynlik ook en jy vind dit saai en sielverdowend. Hierdie sieldodende roetine kan vir ʼn rukkie vir sommige mense gerieflik wees en nie te ondraaglik nie, maar om vir ʼn lang tyd nie uitgedaag te word nie is beslis ʼn “stootfaktor”.
“Vir diegene van ons wat entrepreneurgerig is, is stagnasie ʼn broeiplek vir wrewel: vir jou werk, dieselfde ou baas. As jy jou bevind in ʼn posisie waar jou werk die heel dag die maklikste ding is wat jy doen, is dit tyd om ʼn skuif te maak,” sê Julie Vessel, hooftalentbeampte by MONO advertensieagentskap.
Doyle sê dit kan ook wees omdat jy oorgekwalifiseer is vir jou pos. Soms aanvaar ons minderwaardige poste bloot omdat ons werk nodig het maar sy waarsku daarteen om vasgevang te word. Hou jou oë oop vir poste wat by jou vaardighede en ondervinding pas.
Dit verwoes jou gesondheid en privaat lewe
Een ding is seker: ons bring ʼn buitensporige deel van ons tyd by die werk deur, en wat by die werk gebeur bly nie by die werk nie. Amal van ons ondervind op die een of ander stadium werkstres en selfs uitbranding. Chris Chuang, medestigter van Republic Wireless, sê egter as jy opmerk dat ʼn uiters uitmergelende dreinering van jou algehele gesondheid en jou konsentrasievermoë besig is om plaas te vind, kan dit meer as stres en ʼn onvanpaste loopbaan wees. “Werk kan jou passie wees, maar nie ten koste van jou lewe en gesondheid nie … nooit nie. As jou werk nadelig vir jou gesondheid is en jou rol of maatskappy maak nie voorsiening vir buigsaamheid of middele om dit te verbeter nie, het dit tyd geword om aan te beweeg. Geen werk verdien die opoffering van die een liggaam wat jy het nie.”
Volgens Doyle and Vessel, as jy te dikwels teenoor vriende en jou gesin gal afgaan oor jou werk en negatiewe energie huis toe bring, is dit tyd om aan te beweeg. “Kan jy jou emosionele bagasie by die werk los? Indien nie, dan is dit miskien tyd om te dink oor wat dit is wat maak dat jy nie van jou werk hou nie en dink aan wat dit is wat jy anders sou wou hê. Gaan soek dan iets wat dit aanbied,” sê Vessel.
Jou werkomgewing is heeltemal te toksies (of pas nie by jou styl nie)
Caprino sê ʼn pos behels nie net die funksies en pligte van die pos nie, maar ʼn menigte ander faktore. Dit sluit in base, medewerkers, die uitkomste en maatskappydoelwitte, ens.
“Dit is een ding as jou baas konstruktiewe terugvoer gee, maar heeltemal iets anders as om voortdurend sleg behandel of bespot te word. ʼn Toksiese baas of negatiewe werkomgewing kan ʼn pos onuithoudbaar maak. As daar gekyk word na hoeveel ure die meeste mense by hul werk deurbring, wil jy nie hê dat dit ʼn ongesonde omgewing of ʼn folterende daaglikse situasie moet wees nie,” sê die HUB van ABS Staffing Solutions, Ariel Schur.
Doyle argumenteer dat as jy ʼn buigsame, werk-van-die-huis-af-omgewing wil hê maar jou werk is ʼn tradisionele nege-tot-vyf-pos, sal jy waarskynlik nooit tevrede wees nie ongeag hoeveel ander aspekte van jou pos jy van hou.
Alison Doyle, 24 February 2019, “Signs it’s time to quit your job”, https://www.thebalancecareers.com/signs-its-time-to-quit-your-job-2062292.
Kathy Caprino, 14 February 2017, “5 undeniable signs it’s time to leave your job”, https://www.forbes.com/sites/kathycaprino/2017/02/14/5-undeniable-signs-its-time-to-leave-your-job/#65f207071539.
Lindsay Tigar, 11 January 2019, “8 signs you should quit your job”, https://www.fastcompany.com/90288009/8-signs-you-should-quit-your-job.